b'\n_START_ARTICLE_\nKastanipuu\n_START_SECTION_\nLevila\n_START_PARAGRAPH_\nNad kasvavad kolmes piirkonnas: Vahemere maades, Ida-Aasias ja P\xc3\xb5hja-Ameerikas. Vahemere maades kasvab \xc3\xbcksnes harilik kastanipuu. Ida-Aasias kasvab 5 liiki, neist \xc3\xbcks Jaapanis ja \xc3\xbclej\xc3\xa4\xc3\xa4nud Hiinas. P\xc3\xb5hja-Ameerikas kasvab 6 liiki, k\xc3\xb5ik USA-s._NEWLINE_Hiinas on kastanipuid kasvatatud juba 6 aastatuhandet, Euroopas 3 aastatuhandet. Vanad kreeklased ja roomlased levitasid kastaneid teistesse maadesse. Puu ladinakeelse nimega on seotud tema nimi peaaegu k\xc3\xb5igis Euroopa keeltes._NEWLINE_P\xc3\xb5hja-Ameerika kastaniliikidele m\xc3\xb5jus laastavalt 20. sajandi alguses Ida-Aasiast sisse toodud seenhaigus, mida tekitas parasiitne seen Cryphonectria parasitica. Kuigi \xc3\xbckski kastaniliik v\xc3\xa4lja ei surnud, on kastanimetsad kadunud ning neid leidub vaid \xc3\xbcksikute puude ja saludena. Ida-Aasia liigid, kes on selle seenega koos arenenud, on selle t\xc3\xb5ve suhtes v\xc3\xa4ga vastupidavad.\n_START_SECTION_\nKasvukoht\n_START_PARAGRAPH_\nKastanipuu kasvab k\xc3\xb5ige paremini 200\xe2\x80\x931000 m k\xc3\xb5rgusel merepinnast. K\xc3\xb5rgemal ja madalamal j\xc3\xa4\xc3\xa4b kasv aeglaseks. Vilja hakkab kastanipuu kandma suhteliselt hilja, alles 30\xe2\x80\x9340 aasta vanuselt. K\xc3\xb5ige paremini kasvab ta t\xc3\xa4isvalguses._NEWLINE_Kastanipuu eelistab s\xc3\xbcgavat s\xc3\xb5merat mulda, mis vett h\xc3\xa4sti l\xc3\xa4bi laseb, seevastu rasked savimullad, mis vett l\xc3\xa4bi ei lase, kastanile ei sobi. Kastanipuu eelistab mulda, mille pH on 5,5\xe2\x80\x936,0. Ta suudab kasvada ka v\xc3\xa4ga happelises mullas, aga aluselist mulda, n\xc3\xa4iteks kriiti, ta v\xc3\xa4ldib. Aluselistel mullal on kastanipuud v\xc3\xb5imalik kasvatada tammele poogitult._NEWLINE_Optimaalne aastane sademete hulk on 800 mm, aga kui see j\xc3\xa4\xc3\xa4b alla 700 mm, on soovitatav noori puid kasta. K\xc3\xb5ige parem oleks, kui sademed jaotuksid aasta l\xc3\xb5ikes \xc3\xbchtlaselt, kuigi vanad puud taluvad p\xc3\xb5uda ja kuiva aastaaega \xc3\xbcsna h\xc3\xa4sti._NEWLINE_Kastanipuud peetakse iseenese \xc3\xb5ietolmu suhtes steriilseks, see t\xc3\xa4hendab, et viljastumiseks ja kastanimunade saamiseks on vaja v\xc3\xa4hemalt kaht puud.\n_START_SECTION_\nKasutamine\n_START_PARAGRAPH_\nKastaneid kasvatatakse p\xc3\xb5hiliselt kahel eesm\xc3\xa4rgil: seemnete ehk kastanimunade ja puidu saamiseks._NEWLINE_Kastanipuit on dekoratiivne, helepruuni v\xc3\xa4rvi ja meenutab tammepuitu. Neid kaht ongi vahel segi aetud, mis pole kuigi \xc3\xbcllatav, sest nad kuuluvadki samasse sugukonda. M\xc3\xb5lemad sisaldavad palju tanniine, mis muudavad puidu v\xc3\xa4listingimustele vastupidavaks ka ilma erit\xc3\xb6\xc3\xb6tluseta. Kastanist saab rohkem puitu kui samade m\xc3\xb5\xc3\xb5tmetega tammest. Noore kastani puit peab tammepuidust pareminigi vastu niisugustes olukordades, kus puit osalt maapinnaga kokku puutub, nagu vaiad ja aiad. Kuid vana kastani puit kipub rohkem koolduma ja pragunema kui tammepuit, kastanipuit ei ole ka nii tugev ega k\xc3\xb5va. Vanemate kui 50-aastaste kastanite puidu v\xc3\xa4\xc3\xa4rtus v\xc3\xa4heneb, sellep\xc3\xa4rast raiutakse puiduks m\xc3\xb5eldud kastanid umbes selles vanuses maha. Sellest tuleneb, et kastanist ei saa v\xc3\xa4ga laiu laudu, ning m\xc3\xb5nikord saab laudade laiuse j\xc3\xa4rgi v\xc3\xa4ita, et tegu on tamme ja mitte kastaniga. Seevastu on kastanipuit v\xc3\xa4ga v\xc3\xa4\xc3\xa4rtuslik m\xc3\xb6\xc3\xb6bli valmistamisel._NEWLINE_Kastanimune kasutatakse peamiselt s\xc3\xb6\xc3\xb6giks ja s\xc3\xb6\xc3\xb6daks. Neid kooritakse ja r\xc3\xb6stitakse. Koorimata kastanimune ei tohi r\xc3\xb6stida, sest nad v\xc3\xb5ivad plahvatada. Kooritud kastanimune ka jahvatatakse ja saadud jahust valmistatakse mitmesuguseid jahutooteid._NEWLINE_Sajandeid oli kastanijahu talurahva ja s\xc3\xb5jav\xc3\xa4e toidus v\xc3\xa4ga olulisel kohal, h\xc3\xb5lmates m\xc3\xb5nikord pikki perioode suurema osa toidust. Alles 19. sajandil hakkas kastanijahust toitude osat\xc3\xa4htsus v\xc3\xa4henema, osalt sellep\xc3\xa4rast, et kastaneid peeti vaeste toiduks.'